text: "Apu, mesa ukhupi kaq alqochakunapis mikhunmi wawakunaq t'anta puchunkunamanta". 29 Hina payta nirqan: "Kay rimay rayku ripuy; saqraqa lloqsinñan ususiykimanta". 30 Hina wasinta purispa tarirqan wawata puñuna patapi sirishaqta hinallataq saqratapas ripuqtaña. JESÚS HAMPIN HAKLLU HINALLATAQ ROQT'O RUNATA 7,31-37 31 Tiro hap'iymanta wakmanta lloqsispa Jesusqa chayarqan Sidon llaqtanta Galilea qochaman, Decápolis hap'iyta wasapaspa. 32 Hina aparqanku payman roqt'o hinallataq hakllu runata hina mañakurqanku makinta payman churaykunanta. 33Hina runakunamanta wak cheqasman aysarispa ruk'anankunata winaykurqan ninrinkunaman, thoqahataspataq llamiykurqan qallunta. 34Hinaspataq hanaq pachata qhawahataspa sonqonraq ch'allasqa nirqan: "Efathá" chaytaqmi nin: "Kichakuy". 35 Hina ninrinkuna kicharparikurqan hinallataq qallunpis paskarparikurqan, 36 hinaspataq allinta rimapurqan. Hina paykunata kamachirqan aman pimanpas willanankupaq; ichaqa ashwan kamachishaqtin, astawanraq paykunaqa willakurqanku. 37Hina pasaqta muspharqanku nispa: "Tukuy imatapas allinta ruwan; roqt'okunata uyarichin hinallataq upakunatapis rimachin". JESÚS MIRACHIN T'ANTATA ISHKAY KAQ KUTIPI 8,1-10 // Mt 15,32-39 81Chay p'unchaykunapi, wakmanta ashkha runa huñurikurqan, hina mana ima mikhunankupas karqanchu. Chay rayku Jesusqa waharispa yachaqaqninkunata nirqan: 2 "Khuyapayanin kay ashkha runakunata imaraykuchus kinsa p'unchayñan qhepakunku noqawan, manataq kanchu imapas mikhunankupaq. 3Hinata kacharpariyman wasinkuta yaraqasqata hinaqa chawpi ñanpichari pisipapunkuman, imaraykuchus wakin hamunku karumantaraq". 4 Yachaqaqninkunataq payta kutichirqanku: "¿Maymantataq pipas orqonman kay waqt'a pampapi t'antata kaykunata saksachinanpaq?" 5 Paykunatataq tapuykurqan: "¿Hayk'an t'antaykichis?" Paykunataq nirqanku: "Qanchis". 6 Hinataq kamachirqan runakunata pampapi tiyaykunankupaq; hinaspataq qanchis t'antata hap'ispa, graciasta qospa, phasmirqorqan